OŠ TRPANJ

**KRITERIJI OCJENJIVANJA ZA PREDMET HRVATSKI JEZIK I KNJIŽEVNOST**

Hrvatski jezik je **složen predmet** koji se sastoji od **nekoliko unutarpredmetno povezanih cjelina**: jezik (gramatika), jezično izražavanje (usmeno i pismeno, s posebnim naglaskom na pravopis i pravogovor), književnost, lektira, medijska kultura. I samo vrednovanje predmeta (ocjenjivanje) je, očito, kompleksno i obuhvaća puno vještina. To je i znanstveni i umjetnički predmet za kojeg je **bitno pravilno izražavanje – iskazivanje misli pismeno i usmeno,** a posebno se nagrađuje kreativnost, ljubav prema čitanju i ustrajan rad. Kriteriji se odnose na učenike **koji nisu prema prilagođenom programu** i imaju uredan psihomotorički razvoj te su sposobni usvajati gradivo propisano Ministarstvom. **Treba jasno istaknuti kako su vještina** **čitanja i svladane tehnike čitanja i pisanja te razumijevanja teksta te prosječan rječnik ( od 1. do 4. r. osnovne škole) ključne za svladavanje ovog temeljnog predmeta za školu i život**. Ukoliko nisu dovoljno razvijene, a ocjene će to pokazati, trebaju nastavnik i roditelj stalno poticati učenika na konstantnu vježbu i učenje, što se, dakako, preporuča svim učenicima. Zamislimo predmet Hrvatski jezik kao kuću koja se gradi od temelja – jasno da oni trebaju biti što bolji. Nastavne jedinice u ovom predmetu ne isključuju se – jednu smo cjelinu završili i sada je „možemo zaboraviti“ – one se neprestano prožimaju i zato je važno ustrajno ponavljati gradivo što više i češće. Nastavne jedinice i ključni pojmovi ( koji su uvijek istaknuti u korištenim udžbenicima i bilježnicama) su usvojeni tek kada ih s lakoćom i bez pomoći koristimo! Ako nastavnik nije zadao konkretan domaći rad, to ne znači da ne treba pogledati što se radilo na satu – upravo je to najvažniji učenikov posao kod kuće. Roditelji, potičite djecu upravo na taj posao! Također je dobar savjet ne bacati „stare“ bilježnice, udžbenike i ostale materijale koje učenici dobiju od svog nastavnika – vrijedit će sve do kraja 8. r. ( kada se piše veliki završni test) i do mature! **Temelji Hrvatskog jezika stječu se upravo u osnovnoj školi!** Znanje standardnog jezika i pravopisa, bogat rječnik, potreba za čitanjem, slikovitost asocijacija i kreativnost te moralne pouke = samopouzdan i kompetentan mladi čovjek, uspješan u komunikaciji na poslu i u privatnom životu!

**HRVATSKI JEZIK**

Ocjena odličan (5): - interes za gradivo je konstantan, učenik je aktivan na satu

* lako usvaja nova znanja i koristi ih točno u potpunosti u teoriji i praksi
* razvijena analiza i sinteza, nudi vlastita rješenja, postavlja logična pitanja, argumentirano zaključuje
* razlikuje bitno od nebitnog
* točan i precizan u vježbi, uredan i sistematičan, temeljit
* redovno piše domaće radove, voli sudjelovati u projektima i učinkovito rješava svoje zadatke samostalno koristeći druge izvore znanja

Ocjena vrlo dobar (4): - uglavnom je konstantno zainteresiran za gradivo, aktivan na satu

* uglavnom lako usvaja nova znanja i gotovo ih u potpunosti koristi točno u teoriji i praksi
* razvijena sinteza i analiza, ne nudi uvijek vlastita rješenja, oslanja se na vodstvo nastavnika
* uglavnom razlikuje bitno od nebitnog
* uglavnom točan i precizan u vježbi, uredan, sistematičan, uglavnom temeljit
* redovno piše domaće radove, voli sudjelovati u projektima, uglavnom samostalan i relativno koristi druge izvore znanja

Ocjena dobar (3): - zanimanje i aktivnost na satu su podložni čestim promjenama

* uočava jezične promjene, definira ih točno, ali ih teže primjenjuje
* ima poteškoća sa sintezom i analizom zbog nedovoljno upornog i konstantnog rada na gradivu
* ne razlikuje uvijek bitno od nebitnog
* naučeno pamti napamet, lako zaboravlja, često ponavljajući iste pravopisne pogreške, ali voli prihvatiti savjete i nastoji biti uspješniji
* često zaboravlja napisati domaće radove, ne voli uvijek sudjelovati na projektima, druge izvore znanja koristi vrlo rijetko

Ocjena dovoljan (2): - rijetko pokazuje zanimanje na satu, neaktivan, nema uvijek pribor

* nema predznanje pa gradivo uči teško i uglavnom ga ne razumije
* sinteza i analiza su iznimno loši, ne uočava jezične pojave, ne zna ih imenovati, a ako ih zapamti, naučene su napamet i nemaju primjenu u praksi
* ne piše ili vrlo rijetko piše domaće radove, ne sudjeluje u projektima, nikada ne koristi druge izvore znanja ili je u ovom području izrazito isključiv
* ponavlja uvijek iste jezične pogreške, ne voli slušati savjete

Ocjene nedovoljan (1): - ne pokazuje zanimanje za gradivo, nije aktivan, ne nosi pribor

* nema predznanje, jako teško shvaća ili uopće ne shvaća jezične zakonitosti, ne uči
* ima velikih poteškoća u praktičnoj primjeni znanja, nesistematična i neuredan u vježbi
* ne piše domaće radove, ne sudjeluje u projektima, nikada se nije koristio dodatnim izvorima znanja i ne cijeni ih, ne prima savjete

**KNJIŽEVNOST**

Ocjena odličan (5): - voli književnost, aktivno sudjeluje u interpretaciji

* samostalno interpretira tekstove, voli čitati, čita i više od zadanog, koristiti dodatne izvore znanja
* u potpunosti usvaja književne pojmove i s lakoćom ih oprimjeruje u tekstovima, dodavajući i vlastite asocijacije
* argumentirano brani teze
* uspoređuje i analizira djela slična temi istog ili različitih pisaca
* razvijene prosudbene sposobnosti i osjećaj za estetiku i etiku djela
* kreativan, samostalan, vodi uredne bilješke

Ocjena vrlo dobar (4): - voli književnost, rado čita, ali ne voli dodatne materijale

* gotovo u potpunosti svladava književne pojmove i s velikom točnošću upotrebljava ih samostalno ili u zadanom tekstu
* nema uvijek vlastite asocijacije i argumentirane teze, ali točno prosuđuje na poticaj nastavnika
* teže ide usporedba djela slične tematike
* uredno vodi bilješke, ponekad pravi greške
* posjeduje prosječan smisao za estetiku

Ocjena dobar (3): - sudjeluje na satu samo kada ga zanima tema, ali voli slušati

* čita, ali samo zadano ili ga treba stalno kontrolirati u tom procesu
* razumije književne pojmove, ali ih uči napamet i ne zna ih uvijek uspješno pronaći u tekstu
* nema vlastite asocijacije ili su one vrlo uopćene/siromašne te ih stvara na poticaj nastavnika
* povremeno zaboravlja bilješke i domaće radove, pravi iste greške
* treba vodstvo u argumentiranom izlaganju
* ne koristi slikovito izražavanje/ili ne u dovoljnoj mjeri/prikladno dobi /nastavnom gradivu

Ocjena dovoljan (2): - ne sudjeluje na satu, osim na izričiti zahtjev nastavnika

* ne voli čitati/tekst razumijeva s brojnim poteškoćama
* nema dovoljno znanje o književnim pojmovima ili ih s poteškoćama savladava
* nema vlastite asocijacije, ne koristi slikovito izražavanje
* često zaboravlja bilješke i domaće radove, pravi iste pogreške
* u razgovoru o djelima treba potpunu pomoć nastavnika
* ne pokazuje ili pokazuje slabo zanimanje za estetiku i etiku djela

Ocjena nedovoljan (1): - uopće ne sudjeluje na satu, na pitanja teško ili uopće ne odgovara

* ne čita i ne voli čitati ili iznimno kratke tekstove, obično humorne
* jasno pokazuje odbojnost prema umjetničkim slojevima teksta i njihovoj etičkoj poruci, ne razumije ih unatoč objašnjenjima
* ne pokazuje nikakovo znanje o književnim pojmovima/nema predznanja/tekst iznimno teško iščitava i razumije
* nema vlastiti stav niti asocijacije, ne voli slikovito izražavanje ili je ono na razini nižoj od dobi/zahtjeva gradiva
* ne vodi bilješke, neuredan je, pravi velike pogreške, ne piše domaće radove ili se oni uopće ne mogu pročitati te su iznimno sadržajno siromašni

**LEKTIRA** (ocjena je spoj pismenog i usmenog te pokazane kreativnosti u interpretaciji)

Ocjena odličan (5): - redovito čitanje, čitanje i više naslova, samostalnost pri izboru

* bilješke se donose na vrijeme, uredne su i sistematične
* učenik je vrlo kreativan u donošenju zaključaka i rješavanju zadataka
* koristi književnoumjetničke pojmove, samostalan je u radu

Ocjena vrlo dobar (4): - redovito čitanje

* bilješke se donose na vrijeme, uredne su i sistematične, povremeno s greškama u pravopisu ili razumijevanju zadataka
* nedostaje više asocijativnosti i slikovitosti, nuđenje vlastitih ideja
* pravilno koristi književnoumjetničke pojmove, s manjim otklonom
* oslanja se na nastavnikovo vodstvo

Ocjena dobar (3): - redovito čitanje, ali se bilješke ne donose na vrijeme

* zadaci nisu u potpunosti riješeni, pravi iste greške
* određena nesistematičnost i neurednost ili nesamostalnost u radu
* nema asocijativnosti i vlastitih argumenata
* ne koriste se književnoumjetnički pojmovi
* u potpunosti se oslanja na vodstvo nastavnika

Ocjena dovoljan (2): - neredovito čitanje, bilješke samo na uporan zahtjev nastavnika

* zadaci su nepotpuno riješeni zbog nerazumijevanja teksta što je rezultat nesavladavanja gradiva koje to omogućuje
* nesistematičan i neuredan, nečitljiv, radi velike greške
* bez asocijativnosti i vlastitog jasnog stava, pokazuje minimum znanja
* u potpunosti se oslanja na pomoć nastavnika

Ocjena nedovoljan (1): - nikada ili vrlo rijetko čita, iskazuje odbojnost prema knjigama

* bilješke ne donosi na vrijeme ili su prepisane
* neuredan, nečitljiv, iznimno površan, bez stava i asocijacija

**PISMENO I USMENO JEZIČNO IZRAŽAVANJE**

Ocjena odličan (5): - iznimno bogat rječnik, asocijacije, slikovitost, povezivanje pojmova

* poštuje pravopisne i pravogovorne norme
* koristi složene i višestrukosložene rečenice
* općenito uspješan u sintaksi
* zna i koristi tri temeljne misaone podjele teksta na uvod, razradu i zaključak bez napomene nastavnika
* pravilno argumentira i donosi vlastite ideje
* koristi druge izvore znanja

Ocjena vrlo dobar (4): - bogat rječnik, uglavnom slikovit izraz

* uglavnom dobro povezuje pojmove uz malu pomoć nastavnika
* koristi složene rečenice
* uglavnom poštuje pravogovorne i pravopisne norme

Ocjena dobar (3): - prosječan rječnik s prosječnom asocijativnosti

* povezuje pojmove uz pomoć nastavnika
* koristi jednostavne i složene rečenice
* radi veće ili iste greške u sintaksi, ortografiji i ortoepiji

Ocjena dovoljan (2): - siromašan rječnik bez ili s malo asocijativnosti

* teško povezuje pojmove i uz nastavnikovu pomoć
* koristi jednostavne rečenice, ponekad složene
* pravi velike greške u sintaksi, ortoepiji i ortografiji

Ocjena nedovoljan (1): - iznimno siromašan rječnik

* uglavnom ne povezuje pojmove
* koristi jednostavne rečenice
* sintaksa i jezične norme gotovo nikada nisu zadovoljene, nečitljiv

**MEDIJSKA KULTURA**

Ocjena odličan (5): - s lakoćom usvaja nove pojmove

* iznimno zainteresiran za medije, nudi vlastite ideje
* vješt u korištenju raznih medija, povezuje ih u vlastitim projektima

Ocjena vrlo dobar (4): - uglavnom uspješno usvaja nove pojmove, aktivan

* uspješno sudjeluje u projektima, traži vodstvo i pomoć

Ocjena dobar (3): - teže usvaja pojmove ili ih uči napamet ne koristeći ih praktično

* aktivan, zainteresiran, no nesamostalan u projektima

Ocjena dovoljan (2): - uglavnom ga ne zanimaju mediji ili samo ako su u cilju osobne zabave

* teško usvaja nove pojmove, isključiv u gradivu
* nerado sudjeluje u projektima

Ocjena nedovoljan (1): - ne zanimaju ga mediji kao nastavno gradivo, neaktivan

* ne uči nove pojmove i ne sudjeluje u projektima
* medije koristi i vidi isključivo kao zabavu i igru